Her flykter de for livet fra bygningskollapsene
Tre personer er funnet døde og 21 personer er fortsatt savnet etter at to høyblokker kollapset i Rio de Janeiro. To bygninger på 20 og 10 etasjer i den brasilianske storbyen kollapset ved 20.30-tiden onsdag kveld lokal tid. Da den høyeste bygningen raste sammen falt også nabobygningen sammen. Siden kollapsen har redningsarbeidere jobbet på spreng med å forsøke å redde det som lenge var et ukjent antall savnede mennesker i ruinene.Tre kropper ble torsdag ettermiddag norsk tid båret ut av bygningsrestene. Det bekrefter en talsmann for brannvesenet i Rio de Janeiro til nyhetsbyrået AP. 21 personer er fortsatt savnet. I høyblokkene er det blant annet en restaurant, en bank og advokatkontorer. På dagtid pleier det å være mange mennesker i området, men på kvelden er det mindre aktivitet.Flere øyenvitner hevder de hørte en kraftig eksplosjon rett før bygningene styrtet i grus. - Det var som et jordskjelv. Først falt det noen biter fra bygningene, og mennesker begynte å løpe. Plutselig kollapset alt sammen, sier øyevitnet Gilbert til nyhetsbyrået Reuters. Nelson Gomes (38) jobbet inne i den ene høyblokken. Han befant seg i 10. etasje da han hørte et høyt smell. - Jeg løp nedover trappene, desperat etter å komme meg i sikkerhet. Akkurat idet jeg kom meg ut, kollapset bygningen. Jeg klarte akkurat å redde meg ut, takk Gud, sier Gomes.Borgermester Eduardo Paes sier at ulykken kan skyldes et problem med konstruksjonen på de to bygningene. Myndighetene etterforsker ennå årsaken til ulykken. I tillegg til de døde og savnende, får minst seks personer behandling for skader etter ulykken. - Brannmenn og andre jobber for å finne de savnede, sier Moises Torres, en talsmann for brannvesenet, som bekreftet antallet døde og savnede. - Vi har ennå håp om finne mennesker i live, sier Torres. Kort tid etter ulykken var det en sterk lukt av naturgass i området, men borgermester Paes sier at det sannsynligvis ikke forårsaket kollapsen. Se overvåkningsvideo nederst i saken!En bygningsinspektør fortalte til TV-kanalen Globo at en overlevende fra kollapsen var en konstruksjonsarbeider som arbeidet på den ene bygningen. Inspektøren antydet at ulovlig byggearbeid kunne ha ledet til kollapsen. - To prosjekter pågikk i bygningens 16. etasje, sier Luiz Cosenza, leder for ulykkeskomiteen ved Rios regionale bygningsråd. - Arbeidet var ulovlig, og ikke registrert hos bygningsrådet, sier han. Cosenza kom ikke med ytterligere detaljer om hva slags bygningsarbeid som pågikk, men sa at det ikke var overvåket eller registrert hos myndighetene.
Denne overvåkningsvideoen viser folk desperat flykte fra de to bygningsrasene i Brasil.